РЕГЛАМЕНТ (ЕС) № 387/2010 НА КОМИСИЯТА
от 6 май 2010 година
за изменение на Регламент (ЕО) № 1121/2009 за определяне на подробни правила за прилагане на Регламент (ЕО) № 73/2009 на Съвета по отношение на изискването за минимални площи за преходните плащания за плодове и зеленчуци в Кипър и схемата за единно плащане на площ на земеделски производители в Полша и Словакия
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 142, букви в) и д) от него,
като има предвид, че:
(1)
Съгласно член 5, параграф 1 от Регламент (ЕО) № 1121/2009 на Комисията от 29 октомври 2009 година за определяне на подробни правила за прилагане на Регламент (ЕО) № 73/2009 на Съвета по отношение на схемите за подпомагане за земеделски производители, посочени в дялове IV и V от посочения регламент (2), преходните плащания за плодове и зеленчуци, посочени в член 1, параграф 1, буква ж) на Регламент (ЕО) № 1121/2009, могат да се отпускат само за площите, за които е било подадено заявление за помощ за не по-малко от 0,3 хектара. В писмата си от 18 февруари 2010 година и от 1 март 2010 година Кипър информира Комисията относно специфичния размер на земеделски стопанства и за структурата на заявленията за помощ по отношение на преходните плащания за плодове и зеленчуци, отпускани за цитрусови плодове. Вследствие на това е необходимо минималната площ, за която се отпуска плащане, да се намали до 0,1 хектара.
(2)
Член 124, параграф 1 от Регламент (ЕО) № 73/2009 посочва правилата, определящи земеделската площ на новите държави-членки според схемата за единно плащане на площ, предвидена в член 122 на същия регламент.
(3)
Съгласно член 89 от Регламент (ЕО) № 1121/2009 земеделските площи за Полша и Словакия са посочени в приложение VIII към същия регламент.
(4)
С писмо от 1 декември 2009 г. Полша информира Комисията, че е преразгледала своята използвана земеделска площ, отговаряща на условията за единно плащане на площ (по схемата за единно плащане на площ) съгласно член 124, параграф 1 от Регламент (ЕО) № 73/2009. Преразглеждането става вследствие на осъвременяването на системата за идентификация на земеделските парцели, посочена в член 17 от Регламент (ЕО) № 73/2009, което показа, че частта от използваната земеделска площ, поддържана в добро земеделско състояние към 30 юни 2003 година, е по-малка спрямо предишната оценка. Следователно земеделската площ за схемата за единно плащане на площ трябва да се намали на 14 137 000 хектара.
(5)
С писмо от 4 януари 2010 г. Словакия информира Комисията, че е преразгледала своята използвана земеделска площ, отговаряща на условията за единно плащане на площ (по схемата за единно плащане на площ) съгласно член 124, параграф 1 от Регламент (ЕО) № 73/2009. Преразглеждането е следствие от опита, натрупан през последните години от проверката на условията за избираемост за единно плащане на площ по схемата за единно плащане на площ, който показа, че използваната земеделска площ, поддържана в добро земеделско състояние към 30 юни 2003 година, е по-малка спрямо предишната оценка. Следователно земеделската площ за схемата за единно плащане на площ трябва да се намали на 1 865 000 хектара.
(6)
Поради тази причина Регламент (ЕО) № 1121/2009 следва да бъде съответно изменен.
(7)
Изменението, предлагано с настоящия регламент, следва да се прилага за премийни периоди, които започват от 1 януари 2010 г.
(8)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1121/2009 се изменя, както следва:
1.
В член 5, параграф 1 третата алинея се заменя със следния текст:
„В случая на Гърция и Кипър преходните плащания за плодове и зеленчуци, посочени в член 1, параграф 1, буква ж), се отпускат само за площите, за всеки вид култура, за които е било подадено заявление за помощ за не по-малко от 0,1 хектара, като площта на всеки култивиран парцел надвишава минималния размер, определен от държавата-членка, в рамките на ограничението, предвидено в член 13, параграф 9 от Регламент (ЕО) № 1122/2009.“.
2.
Приложение VIII се изменя, както следва:
а)
Редът, който се отнася до Полша, се заменя със следното:
„Полша
14 137“
б)
Редът, отнасящ се до Словакия, се заменя със следното:
„Словакия
1 865“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага за всички заявления за помощ, свързани с премийни периоди, които започват от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 май 2010 година.